***A hidegháború***

1945-re az európai nagyhatalmak a háborús pusztításoknak köszönhetően meggyengültek. Az **USA** győztesként került ki a háborúból és nem volt hadszíntér, a **Szovjetunió** pedig területi hódításaira és hadseregének erejére alapozott. Az ő erejük messze meghaladta a többi országét, ezt nevezzük **bipoláris (kétpólusú) világnak**.

A két **szuperhatalom** között gazdasági, politikai, ideológiai, értékrendbeli és hatalombeli ellentétek voltak. Ez a 2. világháborút követő több évtizedes ellenállás nem vezetett tényleges hadműveletekhez, viszont mindkét fél támadással fenyegette a másikat; ezt az állapotot nevezzük **hidegháborúnak**.

Ideológiák szempontjából a **kapitalista** és **kommunista** ideológiák találkoztak egymással; mindkét ország magát a demokrácia igaz hazájának tekintette, ám ez másképp valósult meg. Az USA-t a **magántulajdon** és a **piac által szabályozott gazdaság**, a Szovjetuniót**kizárólagos állami tulajdon** és **tervgazdálkodás** jellemezte. Mindkét fél bevetette a propagandát saját ügyének érdekében; a hazai rendet istenítették, a másikat pedig ott szapulták ahol érték.

A kapcsolatok megromlását (1945-46) az elzárkózás, elkülönülés (1946-47) politikája követte. Winston Churchill **fultoni beszédében (1946)** azzal vádolta Sztálint, hogy „vasfüggönyt ereszt Európa közepére”. Mindkét elnök meghatározta külpolitikai elveit is: a**Truman-doktrína (1947)** Amerikát **demokratikus** (személyi szabadságjogok, képviseleti rendszer), a Szovjetuniót **totalitárius rendszernek** (a kisebbség akarata dönt) nevezte; ezzel szemben a **Zsdanov-doktrína (1947)** a szovjetuniót nevezte demokratikus berendezkedésűnek, az USA-t pedig **imperialista**, elnyomó, világuralomra törő országnak tekintette. Igyekeztek egymás térnyerését maximálisan megakadályozni; az amerikaiak megfogalmazták a **dominó-elvet**, miszerint ha a kommunizmus egy országban hatalomra jut, a szomszédos országokra is hasonló jövő vár. Erre hivatkozva több helyi konfliktusba beavatkoztak a hidegháború során (1970-ben az USA 30 országban csaknem 1 millió katonát állomásoztatott).

Mindkét világrendszerre jellemző volt a **tömbösödés**; az USA és 11 szövetségese (Kanada, Anglia, Franciaország, Olaszország, Norvégia, Dánia, a Benelux-államok, Izland és Portugália) biztonságuk megerősítése érdekében létrehozták az **Észak-Atlanti Szerződés Szervezetét (1949. április 4., NATO)**. Ezenkívül Amerika más, kisebb, helyi jellegű szerződéseket is kötött (pl. ANZUS: Ausztrália, Új-Zéland, USA).

A NATO megalakulására válaszképpen a szovjetunió létrehozta a **Varsói Szerződést (1955)**, amelynek tagjai a szocialista országok voltak. Szintén védelmi jellegű szerződés volt, megalakulásának oka az NSZK fölvétele volt a NATO-ba (1955. május). Csak névleges szövetséget jelentett, hiszen a legtöbb tagjának hadserege amúgy is szovjet befolyás alatt állt. **1949-ben Kínában** hatalomra jutott **Mao-ce-Tung**, létrehozva a **Kínai Népköztársaságot**. Szövetséget kötött Sztálinnal, így a hidegháború Ázsiára is kiterjedt.

Az egyes rendszereket **gazdasági együttműködés** is jellemezte. Az USA **1947-ben George Marshall** amerikai külügyminiszter jóvoltából létrehozta a **Marshall-tervet**, amely egy nagyszabású segélyprogram volt Európa újjáépítése céljából. Nagy részét **Nyugat-Németország** kapta meg, ennek is köszönhető gyors felemelkedése (ma a világ 1. számú áruexportőre Németország). A Marshall-segélyt fölajánlották a szocialista országoknak is, azonban Sztálin ezt visszautasította, a túlzott politikai befolyást megakadályozva Amerika részéről. **Jugoszlávia** kivált a szovjet tömbből **(1948)**, így ő később folyamodott a Marshall-segélyhez. Megkezdődött az **európai gazdasági integráció** (OEEC, Montánunió 1957) is, aminek később a végállomása az **Európai Unió** lett.

A Szovjetunió létrehozta a **KGST-t (Kölcsönös Gazdasági Segítség Tanácsa)**, amelynek célja a keleti integráció és a gazdasági kapcsolatok elősegítése volt. Azonban ezek kétoldalú szerződések voltak, a Szovjetunió egyenként tárgyalt a tagállamokkal; ennek nem lett eredménye. A szocialista államok önellátásra törekedtek, nem alakult ki tényleges integráció.

**Németország** helyzetéről nem döntöttek a **párizsi békében**. A **jaltai** és **potsdami egyezményben** megállapított **megszállási övezetekben** a megszálló haderő és a lakosság ellátása egyre terhesebbé vált; az amerikai és brit övezetek egyesüléséből létrejött**Bizónia (1947)**, majd a franciák csatlakozásával **Trizónia (1948)**. Mivel a szövetséges ellenőrző tanács (SZET) nem egyeztetett a szovjetekkel, Sztálin 1948 telén blokád alá vette Nyugat-Berlint, azonban a városrészt a szövetségesek légi úton is képesek voltak ellátni.

Trizónia helyett **1949. augusztusában** létrejött a **Német Szövetségi Köztársaság (NSZK)**, válaszképpen a Szovjetunió Kelet-Németország helyén októberben megalakította a**Német Demokratikus Köztársaságot (NDK)**. A szövetségesek engedélyt kaptak egy falakkal körülvett autópálya építésére (saját költségre) Nyugat-Berlinhez; azonban a nyugati városrészbe történő tömeges disszidálások hatására **1961. augusztus 13-án** egy éjszaka alatt felhúzták a Nyugat-Berlint körülvevő **berlini falat** (120 km), ami 1990-ig Európa kettéosztottságának a jelképe maradt.

A hidegháború alatti **helyi konfliktusokra** jellemző, hogy a résztvevő felek mögött a két szuperhatalom állt. Az egyik ilyen a **koreai háború** **(1950-53)** volt; az ország helyzete a kommunista Kína megalakulása miatt bizonytalanná vált. Koreát az É. sz. 38◦ mentén kettéosztották a kommunista **Észak-Koreára**, illetve a demokratikus **Dél-Koreára**. Mikor**Kim Ir Szen** vezetésével Észak-Korea 1950-ben megtámadta Dél-Koreát (az egységes Korea létrehozásának céljából), az Egyesült Államok beavatkozott a déliek oldalán, míg az északiakat kínai önkéntesek segítették. Végül a két ország megkötötte a **panmindzsoni fegyverszünetet** (az É. sz. 38◦ mentén), ám tényleges béke a mai napig nem köttetett.

A másik nagyobb konfliktus az időszakban a **vietnami háború(k)** voltak **(1946 és 1973 között)**. A térség francia gyarmatosítók kezén volt, akik ellen kommunista vezetéssel sikeres felszabadító háború folyt le **(1946-54)**. A **genfi konvenció (1954)** demarkációs vonallal kettéosztotta az országot; északon megalakult a kommunista **Vietnami Demokratikus Köztársaság (VDK)**, míg délen az amerikai szövetséges **Vietnami Köztársaság**. Itt 1960-ban északi támogatással kommunista partizánmozgalmak kezdődtek, Vietnam észak egyesítése a küszöbön állt; ekkor avatkozott közbe az USA, aki megtámadta Észak-Vietnamot. Az elhúzódó háború **(1964-73)** egyre több amerikai katonát igényelt (1968-69-ben félmillió), ami növelte a hazai elégedetlenséget is. Végül az USA fokozatosan kiszorult a térségből, és a **párizsi békében (1973)** elismerte vereségét (oka a partizánok kitűnő helyismerete volt). Ezután fokozatosan kivonták csapataikat Vietnamból (hatalmas presztízsveszteség). A térség kommunista vezetéssel egyesült, majd a szomszédos **Laosz**és **Kambodzsa** is hasonló uralom irányítása alá került.

Egy másik helyi konfliktus a **görög polgárháború volt (1947)**, ahol szintén kommunista hatalomátvétel fenyegetett. A görög kormány ezt elkerülendő segítséget kért Angliától, aki viszont háborús kimerültsége miatt nem tudott segíteni; ezzel szemben Amerika igen, jelezve az európai hatalmak meggyengülését.

Az 1950-es években **Gamal Abdel Nasszer** egyiptomi elnök hazájában szovjetbarát politikát, ún. **arab szocializmust** vezetett be. Tervei közt volt a Szuezi-csatorna államosítása is (egyértelmű haszonszerzési céllal), ezt azonban ellenfelei nem hagyták, és**1956. október 29-én** **Nagy-Britannia**, **Franciaország** és **Izrael** megtámadta Egyiptomot**(szuezi válság)**. Támadásuk azonban nem vezetett eredményre, mivel először a Szovjetunió megfenyegette Angliát, majd az USA is visszalépésre szólította fel szövetségeseit. A kényszerű visszavonulás szintén mutatta az európai hatalmak befolyásának csökkenését.

Az USA és a Szovjetunió a **karibi válság (1962)** idején jutott a legközelebb a 3. világháború kitöréséhez. A két szuperhatalom egymást atomrakéták tízezreivel fenyegette, azonban nem volt még nagy hatótávolságú hordozórakétájuk. Emiatt az USA **Törökországba** telepített rakétákat, amivel Moszkva elérhető közelségbe került. Válaszképpen a Szovjetunió a szocialista (kommunista fordulat 1959-ben: **Fidel Castro**) **Kubába** telepítettek rakétákat; azonban az amerikaiak az ország közelsége miatt blokád alá vette Kubát, és **Kennedy**elnök felszólította a szovjeteket a visszavonulásra. A feszültség végül, amikor mindkét fél megígérte rakétái visszavonását, megenyhült.

A hidegháborút intenzív **fegyverkezési verseny** jellemezte, amely végül az erőviszonyok kiegyenlítődését eredményezte.

Amerika 1945-ben először a világon elkészítette az atombombát **(Manhattan Project)**, és a Szovjetunió (német tudósok segítségével) 1949-re elérte ugyanezt. A következő lépés a sokkal nagyobb erejű **hidrogénbomba** feltalálása volt (USA 1951, Szovjetunió 1952); ekkor már a szovjetek felvették a versenyt, egyre komolyabb pénzügyi ráfordításokkal. Ennek eredménye az volt, hogy a **Szputnyik (1957)** fellövésével először a szovjetek juttattak mesterséges tárgyat az űrbe. Ez sokkszerűen hatott az USA-ra, hiszen a tény mellett megnyílt az űrbeli kémkedés és támadás veszélye, megrendült az **óceánpajzs**. Szintén a szovjetek küldték fel **1961-ben** az első embert **(Jurij Gagarin)** az űrbe. Amerika nagyszabású oktatási reformot vezetett be, aminek eredménye az volt, hogy **Neil Armstrong** asztronauta vezetésével megvalósult a **Holdraszállás (1969)**.

Az 1960-as évekre kiterjedt az atombomba birtoklása (Nagy-Britannia, Franciaország, Kína), aminek következtében át kellett gondolni az atombomba bevetését; egy atomháborúnak nem lehetett győztese, mivel egy ilyen az emberiség biztos pusztulását okozná **(nukleáris tél)**. Ezért az atombombát pusztán egymás fenyegetésére használták **(kölcsönös elrettentés)**.

Az 1950-es évektől (Sztálin 1953-as halála után) a hidegháborút **enyhülés** és mindkét fél részéről **reálpolitika** jellemezte (leszámítva a fenti konfliktusokat). Sztálin helyére a Szovjetunió élén **Hruszcsov** pártfőtitkár került, aki reálisabban gondolkodott elődjénél. Ezenkívül a 60-as évek végére Kína eltávolodott a Szovjetuniótól, és megkezdődött az amerikai közeledés (**Richard Nixon** elnökkel tárgyalások, **1972**). Az enyhülési folyamat azonban nem volt folyamatos, íme a főbb lépései:

* **genfi csúcstalálkozó (1955)**: Eisenhower elnök és Hruszcsov (először)
* a **„forró drót”** létesítése **(1963)**: Washington és a Kreml között államdó telefonkapcsolat a véletlen atomháború elkerülésére
* **atomcsend-egyezmény (1963)**: a légköri kísérleti atomrobbantások betiltása
* **atomsorompó-egyezmény (1968)**: az atomhatalmak kötelezése az „atomtitok” védelmére, nem lehet átadni az atombomba készítésének tudását senkinek
* **SALT-1 megállapodás (1972)**: a rakéták számának és kölcsönös ellenőrzésének meghatározása
* az NSZK és az NDK kölcsönösen elismeri egymást **(1972)**
* **Európai Biztonsági és Együttműködési Értekezlet (1975)**: a két rendszer békés egymás mellett élésének megalapozása (Kanada, USA, Szovjetunió + Európa)
* **kis hidegháború**(70-es évek vége): **Brezsnyev** pártfőtitkár alatt **(„brezsnyevi pangás”)** a szovjetek bevonultak **Afganisztánba (1979)**, hogy segítsék az ottani kommunista rendszert
* **moszkvai olimpia (1980)**: szövetséges bojkottálás
* **Los Angeles-i olimpia (1984)**: kommunista bojkottálás (magyarok is)

A hidegháború és a feszültségek tényleges megszűnése csak 1989-ben jött el, amikor a Szovjetunió és a szovjet tömb felbomlott.