Hunyadi Mátyás uralkodása (1458-1490)

Miután **V. László** király Budán kivégeztette **Hunyadi Lászlót**, Mátyást foglyul ejtette. Azonban a fiatalabb Hunyadi megnyerte Szilágyi Mihály támogatását, ráadásul közben a fiatal király váratlanul meghalt. Mátyás hazatért, kiegyezett a bárókkal (feleségül vette Podjebrád Katalint), és **1458. január 24-én** a Duna jegén megkoronázták. Szilágyi Mihály jelentős engedményeket ért el, és 5 évre megválasztották kormányzónak.

**Hunyadi Mátyás (1458-1490)** első nemzeti királyunk III. András óta. Erőskezű, lendületes, minden területen művelt uralkodó volt; **központosított rendi monarchiát** hozott létre, szilárd lábakon álló államszervezettel.

Mátyás nagy elánnal vetette magát a kormányzásba, és lassan átvette az irányítást a báróktól. Uralkodásának **első szakaszában (1458-1464)** több szerep jutott a rendeknek, rendszeresen hívott össze országgyűléseket. Az **1458-as országgyűlésen** maga mellé állította a **köznemességet** jogaik bővítésével, és Szilágyi Mihályt kiszorította a hatalomból. Legyőzte az ellen szövetkezett bárókat, és III. Frigyest kiszorította az országból. Új bárói nemzedéket épített ki a nemességből (pl. Báthori, Szapolyai, Országh). Mivel azonban első koronázása nem volt törvényes, mindenáron meg akarta szerezni a Szent Koronát III. Frigyestől. A **bécsújhelyi szerződés (1463)** értelmében 80 000 aranyért Mátyás megkapta a koronát, azonban el kellett fogadnia, hogy ha fiú utód nélkül halna meg, a korona visszaszáll a Habsburgokra (később I. Ferdinánd erre is alapozta trónkövetelését). Mátyást**1464-ben** törvényesen megkoronázták, ezután politikája gyökeres fordulatot vett.

Uralkodásának **második szakaszában (1464-1490)** egyre ritkábban, majd egyáltalán nem hívta össze a rendeket. Ezért **1471-ig** több nagyúri összeesküvés irányult ellene, de mindegyiket leverte. Jelentős államszervezeti reformokat vezetett be, amivel csökkenteni kívánta a rendek szerepét. Átszervezte a **kincstartóságot**, bárói rangú kincstartó helyett polgári vagy nemesi származásút nevezett ki. A titkos- és a főkancellária egyesítéséből létrehozta a **nagykancelláriát**, amely miatt a bíráskodást is át kellett alakítania; létrehozta a**személynöki széket**, amit a **személynök** vezetett, alatta pedig szakképzett **ítélőmesterek**dolgoztak (pl. **Thuróczy János**). A **királyi tanács** szerepe csökkent, a végrehajtásban Mátyáshoz hű, szakképzett hivatalnokok dolgoztak.

Mátyás alatt a **királyi bevételek** ugrásszerűen megnőttek, amit elsősorban a jobbágyterhe növelésével ért el. A kapuadót átváltoztatta a **királyi kincstár adójára (füstpénz)**, aminek új lett az adóalapja; a kapuadóval ellentétben nem portánként, hanem háztartásonként szedték. Megszüntette a **mentességeket (immunitás)**, bevezette a kistelkes nemesek megadóztatását a jobbágyi terhek 50%-ig. A legfontosabb bevétel azonban a rendkívüli hadiadó (1 forint/porta) volt, amit évente akár kétszer is beszedhettek. A regáléjövedelmek tekintetében bevezette a harmincadvám helyett a **koronavámot**, amely szintén megszüntette a mentességeket. Mindezen intézkedések hatására Mátyás jövedelmei elérték a **700-800 ezer aranyforintot**, amely halála után a negyedére esett vissza. Legnagyobb részét a végvárrendszer és a fekete sereg fenntartására költötte el.

Mátyás **külpolitikáját** a Német-Római császári cím megszerzése és a török elleni harc jellemezte. Hadserege a híres **fekete sereg** volt, amely zsoldosokból állt, Mátyás a 60-as évektől kezdte szervezni. Átlagos mérete **15-20 ezer fő** volt, de hadjárat idején jóval több is lehetett. Hatalmas pénzeket emésztett föl, ezért feltétele volt fenntartásának a királyi jövedelmek megnövelése.

Kezdetben **hagyományos támadó politikát** folytatott a török ellen; amikor II. Mohamed elfoglalta Boszniát, Mátyás válaszul elfoglalta **Jajca (1463)** és **Szrebernik (1464)** várát; a két hatalom megosztozott Bosznián. Ezután már nem folytatott aktív támadásokat délen, hiszen belátta, hogy nyugati támogatás nélkül erre gyenge az ország, ráadásul mindeközben nyugat felé is tekintgetett. A közvélemény nyomására **1476-ban** elfoglalta**Szabács** jelentéktelen várát, de jobbára erőit a **végvárak** fejlesztésére fordította. Mikor**1479-ben** a török betört Erdélybe, Báthori István erdélyi vajda és Kinizsi Pál vezetésével a magyar seregek **Kenyérmezőnél** visszaverték a támadást. Nyugati tervei miatt Mátyás békét kötött II. Bajazid szultánnal **(1483)**.

Ezután legfőbb ambíciója a **NRCS** megszerzése volt. Először a cseh királyi címre vetett szemet, és jó alkalom adódott **1462-ben**, amikor a pápa keresztes hadjáratot hirdetett a husziták ellen. Meg is szerezte **Sziléziát** és **Morvaországot**, azonban Podjebrád György nem Mátyás, hanem Jagelló Ulászló javára lemondott a hatalomról. A két fél **Olmützben**békét kötött **(1475)**, megosztoztak: Mátyás **Morvaországot**, **Sziléziát** és **Lausitzot**, Ulászló Csehországot kapta meg; viszont Mátyás így nem lett Német-Római választófejedelem.**1482-ben** Mátyás megtámadta **Ausztriát**, és **1485-ben** elfoglalta Bécset., ráadásul Dél-Ausztria is az övé lett. Mindennek ellenére sikertelen volt, mert a német rendek III. Frigyes fiát, **Miksát** választották Német-Római császárrá **(1486)**.

Mátyás élete vége felé a **trónutódlás** problémája egyre sürgetőbb lett. Ugyan elvette**Beatrixot**, sem tőle, sem Katalintól nem született gyermeke. Emiatt törvénytelen fia, **Corvin János** számára készítette elő a trónt: megnövelte a nádor szerepét **(nádori cikkelyek, 1485)**, és a nemesek támogatása érdekében megerősítette pozícióikat a vármegyében.

Beatrix királyné jóvoltából megjelent a **reneszánsz udvari kultúra** Magyarországon. Budát és Visegrádot (nyaralópalota) Mátyás átalakította; létrehozta a kor egyik legnagyobb (200-2500 könyvből álló) könyvtárát, ahol díszes, kézzel írott kódexeket, **corvinákat** tároltak. Udvarában **olasz humanistákat**, pl. **Antonio Bonfini** történetírót és **Galeotto Marzio**filozófust is foglalkoztatott.

Mátyás **1490-ben** halt meg, és amit életében elért, hamar porrá omlott.