***Róma világbirodalommá válása***

A köztársasági Róma a **Kr.e. V. és III. sz**. között meghódította Itáliát (az utolsó háború Kr.e. 280-272 között a görög gyarmatvárosok elestét eredményezte). Ezen területeken Róma a**Divide et impera! (Oszd meg és uralkodj!)** módszerét alkalmazta, azaz külön kötve szövetségeket a városokkal, nem tudtak egységesen fellépni Róma ellen, ráadásul egymás ellen is kijátszották őket a hódítók. A megszerzett területek nagy része az **ager publicust**gyarapította a maradékra plebejusok települtek.

Az első komolyabb ellenfele Rómának az észak-afrikai **Karthágó** volt, amely várost a**punok** alapítottak. Erős kereskedelmi flottája és **zsoldoshadserege** révén megszerezte a Földközi-tenger nyugati medencéje feletti ellenőrzést, és nemsokára összetűzésbe került Rómával, legnagyobb vetélytársával.

A két állam érdekei **Szicília** révén ütköztek egymással (Karthágó terjeszkedett a szigeten, és elfoglalta Szicília kulcsát, Messanát), és hamarosan kibontakozott az **első pun háború (Kr.e. 264-241.)**. A szárazföldi ütközetekben (Szicília területén) a római hadsereg, míg a vizeken (Tirrén-tenger) Karthágó flottájának ereje érvényesült. A rómaiak végül a **csapóhíd**segítségével megnyerték a háborút a tengeren is (a tengeri csatát szárazföldivé tették), és békére kényszerítették  Karthágót: hatalmas hadisarcra és a szicíliai területek átadására kötelezték a pun várost. Szicíliából **provinciát** (tartományt) szerveztek, amely évente adózott Rómának, és élén egy római küldött, a **helytartó** állt. Róma újabb provinciaként megszerezte **Szardínia** és **Korzika** szigetét, majd a **Pó völgyét** is.

A legyőzött Karthágó újra terjeszkedésbe kezdett, és megszerezte **Hispánia** partvidékének gazdag érclelőhelyeit (**Hamilcar** headvezér révén), ahol városokat alapítottak (pl. **Carthago Nova**). Hamilcar fia, Hannibal bosszút forralt Róma ellen, és a **második pun háború (Kr.e. 218-201)** kitörése után (ürügy: Saguntum római város lerombolása) megindult hatalmas seregével és harci elefántjaival Róma felé, csakhogy a Pireneusokon keresztül. Róma megszállta a későbbi Marseilles térségét, így Hannibál az Alpokon is át kényszerült kelni, seregének nagy részét elveszítve. A Pó síkságára kiérve egyesült a gallokkal Róma ellen, majd sorozatos győzelmeket aratott a félszigeten Rómával szemben (pl. **Cannae, Kr.e. 216.**). A város **dictatort (Fabius Maximus „Cunctator”)** választott, aki folyton kitért seregeivel Hannibál elől. A pun hadvezér elvágva Karthágótól nem számíthatott utánpótlásra, míg Róma **paraszti hadseregét** folyamatosan feltölthette a plebejusokból. Amikor Róma tehetséges hadvezére, **Cornelius Scipio „Africanus”** átkelt Észak-Afrikába, Hannibal hadseregét hátrahagyva követte; **Zamanál (Kr.e. 202.)** Scipio döntő győzelmet mért Hannibalra, így legyőzve Karthágót. A város flottáját leszerelték, gigantikus hadisarcot mértek ki rá, és csak Róma engedélyével folytathatott háborút. A **3. pun háborúban (Kr.e. 149-146.)** pedig Róma végérvényesen elpusztította Karthágót (engedély nélkül háborút folytatott a szomszédos Numídiával).

Így tehát Róma elfoglalta a Földközi-tenger nyugati medencéjét, majd később a Kr.e. II. században megszervezte **Macedonia**, **Achaia** és **Illyricum** provinciáját, és elfoglalta a**hellenisztikus birodalmakat** is (az utolsó **Pergamon, Kr.e. 133-ban**).

Azonban a hódítások és a birodalommá válás érzékeltette hatását, és a  köztársaság válságba került. Elkülönült a **nobilitason** belül két réteg, amely a hódítások nyomán rendkívüli mértékben meggazdagodott és kiterjesztette befolyását:

* A **senatori rend** a nagybirtokos arisztokratákat és a főhivatalnokokat foglalta egybe; ők irányították Róma politikai életét. A megszerzett hatalmas földekből nagybirtokokat,**latifundiumokat** szerveztek, sokszor a kisbirtokos parasztság kárára. Itt belterjes gabonatermesztést alakítottak ki, és a földeket **rabszolgákkal** művelték meg, akik tömegesen váltak elérhetővé a hódítások révén. a termesztett olcsó gabona kiszorította a kisbirtokon, külterjesen termesztett gabonát, ezzel is rontva a parasztság helyzetét.
* A **lovagrend** nem vett részt a politikai életben; kereskedők, hajósok, stb. alkották, akik szállítással, adóbérlettel foglalkoztak. Elsősorban ők fölözték le a kialakuló áruforgalom adta hasznot.

A kisbirtokos parasztságot a fentiek mellett több tényező is sújtotta. A földjeiktől egyre távolabb vívott háborúk távol tartották őket gazdaságaiktól, megnehezítve megélhetésüket; ráadásul a 2. pun háború okozta pusztítás is sújtotta őket, rengetegen elvesztették házukat, állataikat. A lecsúszó parasztság tömegeiből jött létre a **plebs**, akik elsősorban a városokba (Rómába) vándoroltak megélhetést keresve. Az ő problémájukat kívánta megoldani**Tiberius Gracchus néptribunus Kr.e. 133-ban**, a régi állapotok visszállításával. Földtörvényt dolgozott ki, amely a latifundiumok jelentős részét államosította volna; ezek után földosztást tervezett (30 jugerum), amelyeket nem lehetett volna eladni. Azonban szembekerült a senatori renddel, és mikor újra kívánta magát választatni, őt és híveit meggyilkolták.

Tiberius öccse, **Caius Gracchus** (szintén néptribunusként, **Kr.e. 123-ban**) folytatta a reformokat. Szélesebb társadalmi támogatást kívánt elérni, ezért a lovagrend számára új bérleteket, itáliai szövetségeseinek pedig római polgárjogot kívánt biztosítani (amit már követeltek). Azonban utóbbi intézkedése szembeállította a plebsszel, akik féltették egyetlen értéküket, a polgárjogot, amely így elértéktelenedett volna. Földet ajánlott nekik Észak-Afrikában, egy létesítendő **colonián**, azonban a senatusban megvádolták, és híveit tömegesen lemészárolták. Ő maga öngyilkos lett.

A belső ellentétek polgárháborús hangulatot eredményeztek, létrejött két ellentétes előjelű politikai csoportosulás:

* A **néppárt** a plebs érdekeit figyelembe véve, programokat (pl. földosztás) kívánt megvalósítani.
* Az **optimaták** a köztársasági hagyományokat védték, az arisztokrácia érdekeit képviselték.

A válság jelentkezett a hadseregben is, hiszen a földjüket vesztett parasztok nem voltak kötelesek katonáskodni; így a hadsereg züllött, vesztett erejéből, vereségeket szenvedett (pl. északon a germánoktól, Észak-Afrikában Numídiától). A problémát **Marius** oldotta meg, aki hadseregreformot vezetett be. **Zsoldoshadsereget** szervezett vagyontalan római polgárokból; 16 évnyi szolgálatra kötelezte őket, azonban utána veteránként földet ígért nekik a létesülő coloniákon, ezzel téve vonzóvá a hadviselést. Egységesítette a fegyverzetet, rendszeresítette a kiképzést; ütőképesebbé vált a római hadsereg.

A köztársaságot **rabszolgafelkelések** is megrengették, hiszen a rabszolgák tömege igen rossz körülmények között élt. A legnagyobb ilyen megmozdulás **Spartacus**felkelése **(Kr.e. 73-71.)** volt.

A problémák közepette egyértelművé vált, hogy a növekvő birodalmat nem tudja a köztársasági államszervezet irányítani, hiszen a tisztségviselőket továbbra is az **annualitás**jellemezte. A reformkísérletek mögött ennek a megszegése is gyakran állott (pl. Tiberius Gracchus, Marius), és ez vezetett később az egyeduralom kialakulásához, ami hatékonyabb vezetési módszernek bizonyult.