**A XIV. sz.-i magyar gazdaság**

**III. András (1290-1301)** magyar király halálával kihalt az Árpád-ház. A halálát követő években Magyarországon nem alakult ki stabil belpolitikai hatalom; az országot a tartományurak uralták, a trónért viszont három követelő is megjelent: **Premysl Vencel**,**Wittelsbach Ottó** és **Anjou Károly**. A küzdelemből Károly került ki győztesen, akit (ugyan többször) végül megkoronáztak; megkezdődött tehát hazánkban **I. Károly Róbert (1301/1309/1310-1342)** uralkodása, ami alatt Magyarország ismét felvirágzott. Mivel azonban a királyi birtokállomány radikálisan megcsappant az Árpádház utolsó évtizedeiben, a **dominiáris jövedelem** helyett új jövedelemforrást kellett keresni; ezért nőtt meg a**regálék** szerepe I. Károly Róbert uralkodása alatt.

Az ország gazdasága nem volt jó állapotban, a kincstári bevételek alacsonyak voltak; ekkor Károly Róbert belekezdett egy reformsorozatba, amellyel rendbe hozta az ország gazdaságát és ezáltal utat nyitott a jövedelmek megnövelésének.

 Lefoglalta a papi jövedelmek harmadát, és számos papi tisztséget nem, vagy csak késve töltött be (hiszen ezek jövedelme így a kincstáré lett). Azonban a legfontosabb tényező a**regáléjövedelmek** (királyi felségjogon szedett jövedelmek) fontosságának megnövekedése volt. Magyarország gazdag volt ásványkincsekben; a **Felvidéken** és**Erdélyben** működő **aranybányák** évi egy tonna aranytermelésükkel az ismert világ aranyjövedelmének harmadát adták; a **sóbányák** szerepe a só mint tartósítószer miatt nőtt meg (pl. **Máramaros**). Ezeknél a bányáknál alapultak újabb, nagy jelentőségű**bányavárosok** (pl. **Körmöcbánya, Selmecbánya, Besztercebánya**). A királynak tehát érdeke volt a nemesfémbányászatot fejleszteni, és támogatta az új városok fejlődését.

Lemondott a bányászati monopóliumáról; a bányászok által fizetett bányabér, az **urbura** (az arany 1/10-e, az ezüst 1/8-a) **1/3 részét** megkapta a földbirtokos, aki így érdekelt lett a bányák nyitásában. Bevezette a **nemesérc felvásárlási monopóliumot**, amely értelmében a megmaradt nemesércet csak a királyi kincstárnak lehetett eladni ugyanolyan tömegű pénzért (ami kb. feleannyi nemesfémet tartalmazott a beszolgáltatottnál), illetve a**nemesérckiviteli** tilalmat, mely szerint feldolgozatlan nemesércet nem lehetett az országból kivinni. A királyi pénzverési monopólium értelmében pedig a begyűjtött **nemesércből** csak a király verhetett pénzt.

Ennek köszönhetően I. Károly Körmöcbányán, firenzei mesterek segítségével először veretett **aranyforintot (1326)**, amely az első aranypénz volt Magyarországon; illetve ezüst váltópénzeket (**dénár**, **garas**). A forint értékállóságának megőrzése érdekében szakított a pénzrontással **(kamara haszna)**. Ezt pótlandó bevezette a **kapuadót** (18 dénár/év), aminek az adóalapja a jobbágytelek volt.

Fellendült a **külkereskedelem** (kintről be iparcikkek pl. fémáruk; bentről ki aranypénz, később szarvasmarha és bor) és az árutermelés Magyarországon, ami miatt Károly Róbert bevezette a **harmincadvámot**, mint egy újabb fontos regáléjövedelmet. A **visegrádi királytalálkozónak (1335)** fontos gazdasági vonatkozása is volt: Károly Róbert a cseh királlyal Bécset elkerülő kereskedelmi útvonalat tervezett, mivel annak a gazdasági érdekeket sértő árumegállító joga volt.

A király megalkotta a reformok intézményes hátterét is, új **kamarákat** vezetett be élükön kiváló szakemberekkel, **tárnokmesterekkel** (pl. **Nekcsei Demeter**), akik segítették munkáját a reformok végrehajtásában.

**I. Lajos (1342-1382)** uralkodása alatt megalkotta az **1351. évi törvényeket**, amelyek által bevezette a **kilencedet** **(terményadó)** Magyarországon. Ezen kívül megjelentek a**mezővárosok** **(oppidum)** is hazánkban a földesúri birtokokon; egy összegben fizethettek adót a földesúrnak. Nem vette őket körül fal, és jelentős mezőgazdasági és kereskedelmi centrumokká váltak; viszont ugyanitt felfutott a **kézművesség** is, aminek eredményeként hazánkban megjelentek a **céhek**.

**I. Zsigmond (1382-1437)** bevezette az egységes mértékrendszert **(budai rendszer)**, ami jelentősen megkönnyítette a kereskedelmet. Ezen kívül a mezővárosok továbbra is jelentős bevételforrást jelentettek a királynak, amely viszont egyre inkább pénzszűkében volt; emiatt több várost volt kénytelen elzálogosítani. Ezen kívül éveken keresztül rossz minőségű ezüstpénzt veretett, ami többek közt az **1437-es erdélyi felkeléshez** is vezetett.

I. Károly gazdasági reformjai megalapozták a XIV. sz. magyar gazdaságát, amely viszont a század vége felé a török elleni folyamatos küzdelem által is egyre inkább kimerült.