*A felvilágosult abszolutizmus Magyarországon*

A **felvilágosult abszolutizmus** a **XVIII. században** alakult ki; jelentése abszolút uralkodás, felvilágosult reformok kíséretében. A korszakban Nyugat-Európa fejlettebb területeitől lemaradt **periféria - területek** (**Ibériai-félsziget**, **Itália**, **Közép-Kelet-Európa**,**Skandinávia**) igyekeztek felzárkózni, reformokkal kísérleteztek (amelyekre nagy hatása volt a felvilágosodásnak). Mivel az országok erejét abban az időben a hadsereg ereje mutatta meg (és ehhez nem volt megfelelő társadalmi-gazdasági háttér), az intézkedésekkel elsősorban országuk teherbírását kívánták megnövelni. A reformok nem érintették a**felvilágosodás** alapjait, de néhány elemét (pl. közjó, társadalmi szerződés) átvették.

* a **gazdaság** modernizálása: merkantilista elemek átvétele, de a fiziokratizmus nem érvényesült (abszolút irányítás); cél a bevételek növelése (pl. iparfejlesztés, védvámok, adókedvezmények)
* az **életkörülmények** javítása: állami érdekből védték az **adóalapot** a földesúrtól
* az **oktatás** színvonalának javítása, kivétele az egyház ellenőrzése alól
* az egyház visszaszorítása, az **egészségügy** fejlesztése
* a **közigazgatás** és a **bíráskodás** egyszerűsítése, racionalizálása

A legszebb példák ilyen uralkodókra **Poroszországban** és a **Habsburg Birodalomban**voltak. A fenti jellemzőket végigkísérhetjük Mária Terézia és II. József, a felvilágosult abszolutizmus két hazai képviselője életművén.

**Mária Terézia (1740-1780)** uralkodása az **osztrák örökösödési háborúval kezdődött (1740-48)**, mivel apja halála után Poroszország és Bajorország rátámadt a birodalomra. A magyar rendek segítségével **(„Életünket és vérünket!”)** az uralkodó megnyerte a háborút, ám **Sziléziát** elveszítette.  A tartományt Mária Terézia a **hétéves háborúban (1756-1763)** megpróbálta visszaszerezni, de sikertelenül. Külpolitikája szempontjából fontos volt Galícia megszerzése **Lengyelország** első felosztásakor **(1772)**. Mivel Poroszország és Franciaország még mindig fenyegette a birodalmat, a királyné hadseregreformokat vitt keresztül: a nagy létszámú reguláris hadsereget kaszárnyákban helyezték el, fegyverzetüket és egyenruhájukat egységesítették; ellátásukat közvetlenül, államilag oldotta meg, növelte a gadiadót.

Az állami bevételek növelése a hadsereg szempontjából is rendkívüli fontossággal bírt. A reformok felvilágosult szelleműek voltak, noha Mária Terézia nem ismerte a felvilágosodás irodalmát. **1764 után** a rendi ellenállás megnövekedése miatt rendeletekkel kormányzott, a**közjót** szolgálva. Az **1751-es országgyűlésen** Mária Terézia nem tudta a nemességet rávenni az adózásra, ezért bevezette a **vámrendeletet (1754)**, ami lehetővé tette a magyar nemesség kismértékű megadóztatását (a belső vámvonalon mindenki vámköteles volt). A**kettős védvámrendszer** a birodalom körül ipari védvámot jelentett, az örökös tartományok és Magyarország között viszont lehetővé tette a két birodalomfél eltérő fejlesztését: Magyarországon a **mezőgazdaság**, a Lajtántúlon (pótolva Sziléziát) az **ipar** fejlesztése vált prioritássá. A rendeletet ugyan többféleképpen meg lehet ítélni, nem volt magyarellenes, Mária Terézia mindvégig támogatta a magyar ipart.

A jobbágyok helyzete a korszakban romlott, hiszen a földesurak a jobbágytelek rovására bővítették majorságaikat. Ezzel együtt a robot már elviselhetetlen mértékűre nőtt; **1765-66-ban** parasztmozgalmak törtek ki. Mivel az állami érdek egybeesett a jobbágyok érdekével, Mária Terézia kiadta az **Urbáriumot (1767)**, amelyet a nemesség ellenségesen fogadott, hiszen a jobbágy-földesúr viszonyt magánjogi kérdésnek tekintette. A rendeletben**meghatározta a jobbágytelket** (belső telek, külső telek + közös földek) és **fixálta a földesúri szolgáltatásokat** (52 nap igás, 104 nap kézi robot), szabályozva az igénybevehetőséget. A Dunántúlon, ahol végrehajtották a rendeletet, javult is a jobbágyság helyzete, de ez nem volt elmondható a többi országrészre.

Mária Terézia oktatásügyi reformot is végrehajtott. A tanügyi rendelet, a **Ratio Educationis (1777)** szabályozta a közoktatást, felvirágzott a magyar elemi oktatás. Az oktatást az állam kezébe helyezte, minden 6-12 éves gyereknek szeretett volna oktatást biztosítani. Egységesítette a tanügyigazgatást, egységes tantervet adatott ki. Azonban az általános tankötelezettségtől még messze járt, az csak 100 év múlva valósult meg. A királynő egyéb rendeleteivel gondoskodott az árvákról, szegényekről és munkanélküliekről, megnyerve az emberek szimpátiáját. Tekintettel volt a magyarok ébredező nemzeti érzéseire, a rendekkel békés kapcsolatot ápolt. Létrehozta Bécsett a **Theresianumot (1746)**, amely a jövő hivatalnokait képezte; létrehozta a **nemzeti testőrséget (1760)** magyar ifjak számára. Ez utóbbi szervezet keretében jelent meg a felvilágosodás Magyarországon (**testőrírók**, pl.**Bessenyei György**), és terjedt el körükben. Hazahozatta a **Szent Jobbot** Dalmáciából, létrehozta a **Szent István-rend** kitüntetést. Mindezen intézkedések hatására a magyar arisztokrácia **aulikussá** vált, növekedett hűségük az udvar iránt.

**II. József (1780-1790)** célja egy olyan központilag irányított, egységes, racionális állam megalkotása volt, amely a közjót szolgálja; rendeletek útján, a felvilágosult abszolutizmus jegyében uralkodott. Nem koronáztatta meg magát **(„kalapos király”)**, mert nem kívánt fölesküdni a rendi alkotmányra, mert tudta, úgyis megszegné; nem hívott össze országgyűlést.

Az egyházat alárendelte az államnak: pápai bullákat nem lehetett beleegyezése nélkül kiadni; feloszlatta az olyan szerzetesrendeket, amelyek nem végeztek hasznos munkát (pl. papnevelést). Bevezette a **türelmi rendeletet (1781)**, amely szabad vallásgyakorlatot biztosított a **protestáns** és **ortodox** felekezeteknek is. Mindezen intézkedései arra késztették **VI. Pius pápát**, hogy Bécsbe látogatva próbálja II. Józsefet meggyőzni (ezt nevezzük **„fordított Canossa-járásnak”**) intézkedései visszavonásáról.

Az **1784-es Horia-Closca-féle erdélyi parasztfelkelés** (itt nem hajtották végre az Urbáriumot) arra késztette a királyt, hogy meghozza a jobbágyrendeletet (1785). Ebben megszüntette a „jobbágy” elnevezést és a röghözkötést, azaz minden jobbágy szabadon eladhatta, elcserélhette a földjét. A jobbágyoknak szabad házasodást és pályaválasztást biztosított, ami egy plebejus értelmiségi réteg felemelkedéséhez vezetett a reformkorra. Összességében elmondható, hogy a hazai jobbágyság helyzete lassú javulásnak indult.

Magyarországot **5 közigazgatási egységre** osztotta, ezzel lecsökkent a megye szerepe; ezen intézkedés is II. József ellen hangolta a magyar nemességet. Az egységesség jegyében bevezette a **nyelvrendeletet (1784)**, amely a németet tette államnyelvvé Magyarországon.

II. József intézkedéseit az ún. **jozefinisták** (pl. **Széchényi**) értették, elfogadták és támogatták, azonban a társadalom nagyobbik része a reformok ellen volt. Elsősorban a nyelvrendelet hatására felébredt az amúgy is erősödő **rendi nacionalizmus**Magyarországon, így az ország a lázadás szélére került. Miután II. József 1788-ban részt vett II. Katalin oldalán az orosz-török háborúban, megbetegedett, és **1790-ben** meghalt. Halálos ágyán (érzékelve a megnőtt feszültséget) 3 rendelet kivételével (türelmi- és jobbágyrendelet, papképzésről szóló rendelet) minden addigi (csaknem **6000**) rendeletét visszavonta.