*A tatárjárás és következményei*

II. András királyt **IV. Béla (1235-1270)** követte a trónon. Az ő politikáját alapvetően meghatározta az országot addigi történelme során sújtó legnagyobb csapás, a **tatárjárás (1241-1242)**.

A tatárjárás előtt IV. Béla **birtokvisszavételi politikát** folytatott, meg kívánta erősíteni a királyi birtokállományt. Felülvizsgálta apja és nagybátyja (Imre király) adományait, bosszút állt Gertrudis királyné gyilkosain. Megerősítette a király személyének tekintélyét, pl. a király jelenlétében senki nem ülhetett, csak petíció útján lehetett érintkezni vele. Mivel birtokokat viszont mindeközben nem adományozott, belső ellentéteket, ellenérzéseket szított az országban.

Eben a helyzetben érkezett vissza 1236-ban Magyarországra **Julianus barát**, akit még 1235-ben küldtek keletre, hogy keresse meg a Baskíriában maradt magyarokat. Azt a hírt hozta, hogy a tatárok jelentős hódításokat tettek Kelet-Európában, és haladnak nyugat felé. IV. Béla ezért befogadta a tatárok elől menekülő **kunokat (1239)** az országba: **Kötöny királyt** és 40 000 emberét. Azonban nem vált be a lépése, mivel a bárók féltették a hatalmukat, azt hitték, IV. Béla ellenük akarja felhasználni őket. Ráadásul a nomád kunok nem tudtak beilleszkedni a letelepült, a magántulajdont tisztelő magyarok közé, és a pesti nép félelmében meggyilkolta Kötönyt. A kunok ezután gyilkolászva, fosztogatva távoztak az országból, amely magára maradt.

A király csak Kijev elestekor hordoztatta körbe a véres kardot az országban, felismerve a közelgő veszély súlyát. A tatárok 1241. elején áttörték a gyepűt, előörsük Vácig is eljutott, fosztogatva. A két fősereg **Muhinál** csapott össze **(1241. április 11-én)**, amely csata teljes magyar vereséget eredményezett. Ugyan a források szerint a magyar sereg létszámfölényben volt, egyéb tényezők vereséget okoztak:

* Rosszul választottunk táborhelyet, a Sajó gázlóit nem vettük figyelembe, így a tatárok hátba tudták támadni a magyarokat.
* Szűk helyen ütöttünk tábort, így mikor a tatárok körbevették a sereget, nehezen tudtunk rendeződni.
* Ugyan megvolt a túlerő, lebecsültük az ellenség erejét.
* A könnyűlovas harcmodor (gyors rajtaütés, nyílzápor) hatásosnak bizonyult.
* Rengeteg előkelőség (érsekek, a nádor, főurak) veszett oda aznap.

A **Batu kán** vezette tatár seregek ezután feldúlták a Dunántúlt, és a Dunáig nyomultak előre, miközben IV. Béla mentette az életét, Ausztriába menekült. Azonban Babenberg Frigyes  megzsarolta őt, és néhány magyar vármegye fejében szabadon engedte a királyt, aki ezután **Trau** városába menekült, ott vészelve át a tatárjárást.

Mikor a Duna befagyott, a tatárok a Dunántúlt is végigpusztították; fosztogattak, városokat égettek fel, behajtották az adókat. Azonban **1242. márciusában** váratlanul, máig nem bizonyos okok miatt kivonultak az országból. Több elmélet létezik:

* Batu kán hazasietett a kánválasztásra, mivel **Ögödej kán** meghalt.
* Csak előkészítették a megszállást a tatárok, félelmet keltettek a népben.
* Az ellenállás mértéke miatt nem tudtak tartósan berendezkedni, ezért inkább távoztak az országból.

Mindenesetre a tatárjárás hatalmas pusztítással járt: Magyarország népességvesztesége a becslések szerint **20-50% (500 ezer – 1 millió fő)**. A pusztítás azonban nem volt egyenletes; a síkságokon, alacsonyan fekvő területeken jóval nagyobb, míg az erdőségekben (ahová sokan menekültek) lényegesen kisebb. Az etnikai viszonyokra is kihatott a pusztítás, hiszen a magyarok elsősorban az előbbi területeken éltek, viszont a magyarság aránya így is megmaradt kb. 70-80%.

A visszatérő IV. Béla előtt nehéz feladat állt: azt az országot, amelyet már sokan elpusztultnak nyilvánítottak, újra össze kell szedni, és felkészíteni egy esetleges második tatár támadásra (amely végül nem következett be). Ezért a tatárjárás utáni munkásságát**második honalapításnak** is nevezzük, ami miatt ő egyike legjelentősebb uralkodóinknak.

A birtokadományozás terén változott a politikája, jelentős adományokat adott, aminek a feltételei **kővárépítés**és hadsereg kiállítása voltak. Ez azért volt fontos, mert a tatárok képtelenek voltak bevenni a kővárakat (pl. Esztergom, Székesfehérvár), ellentétben a földvárakkal. Ő maga is számos ilyen erődöt emeltetett, pl. IV. Béla nevéhez fűződik **Buda**,**Visegrád** és **Sárospatak** várának megépítése. Több településnek városi rangot adott, amelyek kőfallal vették körül magukat, ezzel is segítve a városfejlődést. A lakatlan területeket **betelepítésekkel** népesítette be; így újra behívta a **kunokat (Nagykunság, Kiskunság)**, akiket letelepített, adómentességet és birtokokat adott nekik. Betelepítette a**jászokat (Jászság)**, illetve a **szászokat (Dél-Erdély, Szepesség)** is. Külföldi **hospeseket**hívott be, akik több várost alapítottak. Külpolitikájában törekedett a békés viszonyra, szövetségeseket keresett: támogatta **Lengyelországot**, **Csehországot** és **Halicsot**, ezenkívül visszavette Babenberg Frigyestől az elvesztett vármegyéket.

IV. Béla ugyan fontos és jó lépéseket tett a tatárjárás után, azonban egy dolgot nem lehetett elkerülni. Utolsó éveiben és utána, egészen az Árpád-ház kihalásáig jelentősen lecsökkent a királyi hatalom a birtokállomány csökkenése miatt, ezzel párhuzamosan megnőtt a bárók hatalma. Ezért is kellett Károly Róbertnek megküzdenie az új tartományurakkal, a**kiskirályokkal**.