***Magyarország gazdasága (1945-1953)***

Magyarországon a II. világháború után összeomlott a gazdaság, a közigazgatás és a politikai rendszer is. Az ország veszteségei számokban és az ezzel járó következmények:

* 700-800 ember (elsősorban katonák és zsidók)
* 900 hadifogoly (Szovjetunióban)
* megszálló hadseregek: erőszak, embertelenség
* nemzeti vagyon -40% (megszállók rablása, háborús pusztítás)
* állatvagyon -80%: élelemhiány!
* infrastruktúra: 0 Duna-híd (németek), vasúti pusztulás (mozdonyok, kocsik)
* a jóvátétel fizetése elkezdődik (300 millió dollár)
* gazdasági termelés: kevesebb mint 1/3-a a háború előtti szintnek
* éhezés: katasztrofális ellátás

1946. elején lezajlott hazánkban a világtörténelem legnagyobb inflációja **(hiperinfláció)**; ezért a koalíciós kormány az elinflálódott pengő helyett **1946. augusztus 1-én** bevezette az új, értékálló **forintot**, aminek fedezetét felhalmozott árukészletek és az USA-tól visszakapott aranykészletek adták. Ezen kívül **nivellálták** (összenyomták) a bérskálát: a munkások fizetését megemelték, az értelmiségiekét lecsökkentették (legjobban a tanárokét 80%-kal).

A földkérdés és a nagybirtokrendszer problémája a dualizmus óta görgetett probléma volt, eddig nem született kielégítő megoldás, csak próbálkozások (pl. a Nagyatádi-féle földreform). Ezért 1945. március 17-én az Ideiglenes Kormány szovjet sürgetésre meghozta a **földreformrendeletet**, amely összesen 5,6 millió holdnyi földet érintett. Megszűnt a**nagybirtokrendszer** (és ezáltal a nagybirtokos réteg): kárpótlás nélkül kisajátították az 1000 holdat meghaladó birtokokat, illetve a nyilasok, a Volksbund-tagok és a háborús bűnösök földbirtokait. A parasztok 200, az úri birtokosok 100, az antifasiszta küzdelem tagjai 300 holdig tarthatták meg birtokaikat. Az egyház is elvesztette birtokainak nagy részét (700 ezer hold), és a bankok vagy tőkés vállalatok kezében lévő földbirtokokat teljesen kisajátították. Az elvett földeket elsősorban földtelen és törpebirtokos parasztok között osztották szét, ami nagyon sok embernek haszont hozott; azonban a **szegényparasztság**helyzete nem lett megoldva hosszútávon.

A **szovjetizálás** felgyorsulása magával hozta az **államosítások** elkezdését is, ami kezdetben egybevágott a kisgazdák programjával. Első lépésként az **energiaszektort**(szénbányák, nehézipari üzemek + jelentősebb bankok, **1946**) államosították, majd a kommunista előretöréssel (politikai háttér: a koalíciós kormányzást felváltja a kommunista diktatúra) megindult a teljeskörű államosítás is: az utolsó lépésre (a 10 munkásnál többet foglalkoztató iparvállalatok államosítása) **1949 végén** került sor.

Ezzel párhuzamosan megindult a **tervgazdálkodás** bevezetése is, ami a gazdaság fejlesztését szolgáló többéves terveken alapul, és az állampárt irányítja. Az első **hároméves terv (1947-1950)** célja az ipar és a mezőgazdaság egyidejű fejlesztése volt, azonban közben a gazdaságpolitika megváltozása jelentős eltolódást eredményezett a **nehézipar (>50%)** javára, míg a könnyűipar és a mezőgazdaság (18%) háttérbe szorult. Ennek oka a közben eldurvuló hidegháború volt, célja pedig a **3. világháborúra készülődés** és az**önellátás** elérése volt **(„a vas és acél országa”)**; ezzel egyidejűleg bevezették az**általános hadkötelezettséget**, a hadsereg fejlesztésére az állami költségvetés 25%-a ment el (megszegve a párizsi békét). Az első **ötéves terv (1950-1954)** már egyértelműen a szovjet modell követésén alapult, a gazdaságpolitikáért felelős **Gerő Ernő** irányításával: aránytalan, irracionális fejlesztések jellemezték, a beruházások 47%-a a nehéziparra ment el. A szükséges vasércet importálták, ipari városok épültek: **Ózd, Komló, Leninváros (Tiszaújváros), Sztálinváros (Dunaújváros)**. A munkaerőt **munkaversenyekkel**,**élmunkásmozgalom** révén és **békekölcsön** jegyzésével (burkolt további megadóztatás, az ötéves tervhez történő „önkéntes” hozzájárulás) ösztönözték nagyobb teljesítményre. Mindennek eredménye az volt, hogy 1953-ra az ipari termelés az 1938-as 300%-a volt, miközben az életszínvonal alacsony maradt.

A **mezőgazdaságot** a kifosztás, a munkaerő elvonása jellemezte a nehézipar javára. Megkezdődött az **erőszakos kollektivizálás**, a **termelőszövetkezetek** kialakítása. A folyamat lassan haladt a gazdák ellenállása miatt, ezért a kommunisták **kulákellenes kampányt** indítottak, rájuk kenve az ellátás katasztrofális helyzetét. A magángazdálkodó gazdákat elviselhetetlen **adóemelésekkel**, **terménybeszolgáltatásokkal** és **tagosítással**(rossz földcsere) próbálták bekényszeríteni a téeszekbe; ennek hatására rengetegen inkább elhagyták a mezőgazdaságot, ami tovább rontotta annak a helyzetét. Mindennek hatására a mezőgazdaság nem érte el a háború előtti szintet, Magyarországon újra bevezették a **jegyrendszert** (1951). A korszakban hazánk gabona és bor importjára kényszerült.

Az **1953-as reform** keretében **Nagy Imre** ígéretet tett a kollektivizálás leállítására, az ötéves terv beruházásainak felülvizsgálatára, a beszolgáltatások leállítására és az adók csökkentésére. Javult hazánkban az élelmiszerellátás, ami egy olyan állapotot teremtett, amit 1955 után visszasírtak az emberek; ez is az 1956-os forradalom egyik oka.