***Magyarország részvétele a második világháborúban***

Magyarország külpolitikailag az 1930-as évek második felében kényszerpályára került; a Harmadik Birodalom annektálta Ausztriát (**Anschluss, 1938. március 12-13.**), majd létrehozta a **Cseh-Morva Protektorátust** (**1939. március 16.**), tehát hazánk közvetlen szomszédja lett. Az birodalom Hitler irányításával nagymértékben megerősödött, ami miatt a**magyar területi revízió** reményét a németek segítségében látták. Ennek belpolitikai következménye az egyre szélsőségesebb jobbratolódás (ami köszönhető annak is, hogy nem volt jelentős baloldali összefogás), ennek köszönhetően pedig az **1. zsidótörvény**(Imrédy Béla, 1938 vége) lett. **1938. november 2-án** az **1. bécsi döntéssel**Magyarországhoz csatolták a **Felvidék déli részét** (12 000 km2, 1 millió lakos, 85 % magyar), ami hazánk első revíziós sikere volt.

**Teleki Pál** 2. miniszterelnöksége (**1939. február - 1941. április 3.**) alatt arra törekedett, hogy minél nagyobb mértékben fenntartsa az önálló politizálás lehetőségét. Csehszlovákia feldarabolásában hazánk is részt vett; a magyar csapatok **1939. március 14-én** bevonultak**Kárpátaljára**, visszacsatolva azt: ez a 2. magyar revíziós siker (12 000 km2, 400-500 000 lakos, 13% magyar). Februárban csatlakoztunk az antikomintern paktumhoz, majd Magyarország az egyre határozottabb német orientáció hatására kilépett a Népszövetségből (1939. április). **1939. május 5-én** elfogadták a **2. zsidótörvényt**, amely faji alapon különböztette meg a zsidóságot, több mint negyedmillió ember megélhetését sodorva veszélybe (közalkalmazottak: igazolás, 1 zsidó szülő vagy két zsidó nagyszülő esetén baj van; értelmiségi pályákon arány csökkentése 20%-ról 6%-ra).

Szintén májusban zajlott a Horthy-korszak utolsó parlamentáris választása. A **Magyar Élet Pártja** (a kormánypárt új neve) fölényesen győzött, viszont a nyilasok megszerezték a mandátumok 18%-át; ez nagymértékű előretörés.

Lengyelország német megtámadása után Teleki a **fegyveres semlegesség** politikáját alkalmazta; azaz az országban készültségi állapotot hirdetett, célja a további revíziók háborúba lépés nélküli elérése volt. Hitler ugyan kérte a magyarok segítségét a lengyelek ellen, azonban Horthy mindent megtagadott (még a német csapatok áthaladását is), ráadásul több mint 100 000 lengyel menekültet engedett be az országba. 1940 nyarán mind Hitler (olaj), mind Sztálin (Besszarábia – Molotov-Ribbentrop paktum) szemében fontos lett Románia, ezért felvetődött az újabb magyar területi revízió lehetősége. Miután a szovjet hadsereg elfoglalta **Besszarábiát**, Bécsben tárgyalóbizottság ült össze; meghozták a **2. bécsi döntést** (**1940. augusztus 30.**), amely révén (3. magyar revíziós siker) **Észak-Erdély** és a **Székelyföld** visszakerült Magyarországhoz (43 000 km2, 2,5 millió lakos, 51,4% magyar). Cserébe a német segítségért Magyarország (elsőként) csatlakozott a**háromhatalmi egyezményhez** (**1940. november 20.**), és engedélyezte a német hadak átvonulását Románia irányában.

**Jugoszlávia** német megtámadása előtt Hitler határozottan felszólította Horthyt, hogy vonuljanak be a magyar hadseregek az országba. A miniszterelnök nem látta megoldhatónak a fegyveres semlegesség fenntartását, ezért **április 3-án** öngyilkos lett. Helyére Horthy **Bárdossy Lászlót** (**1941. április – 1942. március**) nevezte ki, aki alatt rögtön **1941. április 11-én** a magyar haderő bevonult Jugoszlávia területére, azzal az ürüggyel, hogy a jugoszláv állam megszűnt létezni. Ez az utolsó németellenes kapcsolat megszakítását jelentette (örökbarátsági szerződés, 1940. december 12.), hiszen hazánk körbe volt véve Hitlerhű államokkal, ráadásul Nagy-Britannia megszakította a diplomáciai kapcsolatait Magyarországgal, de nem kerültünk hadiállapotba. A megszállás révén Magyarország visszakapta a **baranyai-háromszöget**, **Bácskát** és a **Muravidéket** (4. magyar revíziós siker: 11 000 km2, 1 millió lakos, 40 % magyar). A Délvidéken zajlottak**1942. januárjában** a **„ hideg napok”**, amikor a megszálló katonák több ezer szerb civilt mészároltak le partizántevékenységre hivatkozva; ezt az 1945-ben visszatérő szerb csapatok többszörösen megtorolták a magyar kisebbséggel, tovább rontva a két ország kapcsolatát (mi kezdtük).

Bárdossy politikáját az egyre erősebb Németország melletti elkötelezettség, illetve a fokozottabb belpolitikai jobbratolódás jellemezte. **1941. augusztusában** bevezették a **3. zsidótörvényt**, ami megtiltotta a házasságot illetve a nemi kapcsolatot zsidó és nem zsidó között. Létrehozták a **munkaszolgálatot**, amely elítélt (zsidókat is) férfiakat („muszosok”) kényszerített fegyvertelen (később fegyveresre is) munka végzésére.

Hitler **1941. június 22-én** lerohanta a Szovjetuniót, amihez nem igényelt magyar segítséget. Azonban Kassa **1941. június 26-ai**, ismeretlen felségjelű bombázását Horthy szovjet provokációnak vette, ezért még aznap hadat üzent a Szovjetuniónak, amit másnap az országgyűlés utólagosan jóváhagyott. **1941. december 7-én** érkezett a brit hadüzenet, majd néhány nappal ezután Magyarország hadat üzent az Egyesült Államoknak. Még 1941-ben kivezényelték az ún. **„gyorshadtestet”** Ukrajna területére (45 000 fős megszálló hadsereg), azonban a kormány még nem küldött nagyobb haderőt a Szovjetunió ellen. A villámháború kudarca óvatosságra intette, ezért **Szombathelyi Ferencet** nevezte ki vezérkari főnöknek, és leváltotta Bárdossyt túlzott németbarátsága miatt.

**Kállay Miklós** miniszterelnökségét (**1942. március – 1944. március**) gyakran jellemzik a**hintapolitika** kifejezéssel. Feladata egy óvatos külpolitikai fordulat elérése volt; ezt elérendő tárgyalásokat kezdett Angliával (**Isztambul, Szent-Györgyi Albert**) egy előzetes fegyverszünetről. Erre ígéretet kaptunk, amint a brit csapatok elérik a magyar határt. Eközben igyekezett teljesíteni a német követeléseket és engedni a németbarát hazai közvéleménynek: a németek **1942. nyarán** elinduló hadjáratában német követelésre részt vállalt a **2. magyar hadsereg** (200 000 fő) frontra való kiküldésével. Feladatuk **Jány Gusztáv** vezetésével a **Don-kanyar** **Voronyezs** térségében elterülő 200 km-es szakaszának biztosítása volt. A hadsereg rossz felszereltsége (nyári ruházat, nincs elég lőszer, korszerűtlen haditechnika) miatt a vállalkozás kudarcra volt ítélve; az 1943. elején meginduló szovjet támadás bekerítette, és **1943. január 12-én** legyőzte a 2. magyar hadsereget. A mérleg: 80 ezer áldozat, 40 ezer hadifogoly és eltűnt, 80 ezer hazatért (nagyobbik részük sebesülten). A katasztrófát azonban az eddigi háborús kellemetlenségeket (pl. bombázás) megúszó Magyarországon eltitkolták.

A **teheráni konferencia** (**1943. október 30.**) döntött a nyugat-európai partraszállásról (a balkáni helyett), így nyilvánvalóvá vált a brit fegyverszünet lehetetlensége. A másik lehetséges tárgyalópartner Sztálin volt, akivel szemben azonban Horthy mérhetetlenül bizalmatlan volt. Így csak 1944-ben kezdődtek meg a magyar-szovjet tárgyalások.

A német hírszerzés értesült Kállay titkos kapcsolatairól, ezért még 1943-ban kidolgozták Magyarország megszállásának tervét (**Margaréta-terv**). **1944. március 19-én**végrehajtották a tervet, méghozzá ellenállás nélkül (Horthy erre parancsot adott). Kállayt elhurcolták koncentrációs táborba, helyére Horthy a németeket kiszolgáló **Sztójay Dömét**(**1944. március – 1944. augusztus**) nevezte ki. Megmaradt a kormányzói és miniszterelnöki tisztség (ál-legitimitás látszata), viszont hazánkba érkezett **Edmund Veesenmayer** teljhatalmú német megbízott, aki megváltoztatta hazánk politikai életét:

* a baloldali pártok + MSZDP, Kisgazdapárt betiltása
* tömeges letartóztatások: politikusok, művészek, stb. (ellenállás: **Bajcsy-Zsilinszky Endre**)
* leváltások: a főispánok ¾-e, a polgármesterek 2/3-a
* szigorú cenzúra: nem németbarát lapok betiltása
* Magyarország teljes anyagi kifosztása (Sztójay közreműködésével): élelmiszer, nyersanyagok, a megszállás költségei minket terhelnek
* az **1. magyar hadsereg** kiküldése a keleti frontra

Veesenmayerrel együtt hazánkba érkezett **Adolf Eichmann**, aki személyesen kezdte el szervezni a magyar zsidók deportálását. Először csak megkülönböztették őket (sárga csillag, közlekedés, stb.), azonban tavasszal megkezdték a **gettók** kialakítását Magyarországon is (a legnagyobbat Budapesten). 1944. júniusáig 600 000 ezer zsidót deportáltak (először a visszacsatolt területekről, majd az Alföldről és a Dunántúlról). **1944. júniusában**megkezdték volna a budapesti gettó kiürítését is, ezt azonban Horthy megállította.

Eközben megtörtént a **normandiai partraszállás** (**1944. június 6.**), ezért Horthy más lehetőség híján rászánta magát a szovjet kapcsolatfelvételre; célja Magyarország háborúból való kiugratása volt. Leváltotta Sztójayt, helyére **Lakatos Gézát** (**1944. augusztus 29. – 1944. október**) nevezte ki, rábízva a kiugrás előkészítését. Szeptember végén **Faragó Gábor** megkezdte Moszkvában a tárgyalásokat Molotov külügyminiszterrel, aki a következő fegyverszüneti feltételeket adta: azonnal forduljunk szembe Németországgal, és térjünk vissza az 1937-es határaink mögé; ezt a magyar küldöttség **1944. október 11-én** aláírta. Közben a szovjet csapatok már a Tiszántúlon harcoltak (**debreceni tankcsata)**. Horthy**1944. október 15-én** rádióbeszédében bejelentette az azonnali **kiugrást**, amely azonban előkészítetlen volt (előzménye Románia kiugrása **augusztus 23-án**); a hadsereg főparancsnokai nem tudta róla. Ezt a határozatlanságot kihasználva a németek lemondatták és letartóztatták Horthyt, majd a kiugrást elsöpörték.

Ezután kinevezték Magyarország élére a **nyilasok** vezetőjét, **Szálasi Ferencet**, aki átvette a hadsereg irányítását. Magát **nemzetvezetőnek** nevezte (elhalasztották a kormányzóválasztást), kezében kormányfői és államfői hatalom összpontosult. Célja egy erős erőkoncentráció, illetve a németek mellett a végsőkig tartó elkötelezettség volt (emberi erő- és nyersanyagforrások totális  alárendelése), hiszen még bízott a győzelemben. Általános véd- és munkakötelezettséget vezetett be minden 10 év fölötti nőnek és férfinak; megszervezte a **Hunyadi**- és **Hungária hadosztályokat**(német egyenruhában), amelyek révén vissza kívánta szorítani a szovjet csapatokat. Ellenállás is támadt a nyilas uralom ellen, megalakult a **Magyar Nemzeti Felkelés Felszabadító Bizottsága**, aminek vezetőit (pl. **Kiss János**, Bajcsy-Zsilinszky Endre) elfogták és kivégezték.

A zsidók helyzete tovább romlott: a budapesti gettó lakóit gyalogosan elindították a Harmadik Birodalomba (nehéz infrastruktúra: bombázások), később helyben kivégezték. Zsidómentéseket végeztek pl. **Raoul Wallenberg**, vagy **Giorgio Perlasca** (+ **védett házak**). A magyar holokauszt áldozatainak száma összesen kb. 560 000 fő, de ne feledkezzünk meg a cigány holokausztról (200 000 fő) sem.

1944. decemberében a szovjet csapatok elérték és átkeltek a Dunán, majd megkezdődött Budapest bekerítése (Hitler tervei szerint a végsőkig kell védelmezni a várost, ahonnan nem menekítették ki a civil lakosságot). A védelmet a **Budai Vár** köré építették; **1945. január 18-án** elesett Pest, majd **1945. február 13-án** Buda is. Ezután a németek próbálkoztak egy Balaton - Velencei-tó vonalú dunántúli védelemrendszert kiépíteni, aminek következtében**Székesfehérvárat** rommá bombázták a támadó szovjet csapatok. 1945. áprilisára Magyarország teljes területén áthaladt a front, véget értek a harcok.